《栖轩偶成呈同僚》
宋代·陈棣

我本山中人，勉强束冠带。
欠伸辄有拘，似被天工械。
谁令作此来，政为穷所卖。
规彼五斗粟，折腰何足怪。
敢希拄颊傲，宁免望尘拜。
平生浩然气，摧落甘伍哙。
兹轩粗可人，虚名供眼界。
得从黄奶游，佳处时一解。
多生作蠹鱼，复此偿书债。
虽抗尘土容，耿耿水壶在。
同僚多俊游，台阁鹓鸿辈。
胸中有云梦。略不见芥蔕。
吏师有龚黄，民贼绝蜂虿。
而我蹑后尘，嘉谷杂稊稗。
诗坛欲寻盟，恐堕抛砖戒。
翻思石鼎句，自取侯郎败。
终期探理窟，一洗荆榛隘。
得肉姑置之，大嚼聊发快。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。